De Lille: Speaker mag besluit oor geheime stemmeryKaapstad-burgemeester Patricia de Lille Foto: Phando Jikelo/African News Agency Die Wes-Kaapse hooggeregshof het Woensdag beslis dat die speaker van die stadsraad mag besluit of ŉ mosie van wantroue in Kaapstad-burgemeester Patricia de Lille met ŉ geheime stemmery sal plaasvind. “Die speaker sal sy diskresie gebruik om te besluit of die stemmery in die geheim sal plaasvind op 15 Februarie 2018,” het regter Robert Henney gesê. Henney het gesê in sy mening is De Lille se aansoek, dat die hof oor die meriete van die stemmery moet besluit, geregverdig. De Lille het ná die uitspraak gesê sy is baie bly die hof het bevestig dat sy geregverdig was om die saak te bring. “Die speaker moet sy diskresie gebruik oor ŉ geheime stemmery. Mense moet toegelaat word om volgens hul gewete te stem en dit is vandag se oorwinning,” het sy gesê. Volgens De Lille het die Demokratiese Alliansie erken dat hy die DA-koukus opdrag gegee het hoe om te stem. “Alle opdragte wat die DA aan die koukus gegee het, verval nou. Ek was besorg oor die regverdigheid,” het sy bygevoeg. “Ek het hof toe gekom om ons eie Grondwet te toets. Ek het hierheen gekom sodat raadslede self kan besluit en dat hulle ŉ ruimte het om nie bang te wees nie.” De Lille se prokureurs sal speaker Dirk Smit kontak oor die uitslag van die saak. “As die speaker nie met die hofuitspraak saamstem nie, sal hy die stemmery moet uitstel,” het De Lille verduidelik. Die Demokratiese Alliansie het intussen die uitspraak verwelkom. “Ons verwelkom die hof se uitspraak dat die besluit om ŉ geheime stemmery toe te laat, die besluit van die stadsraad bly – soos dit moet wees,” het Bonginkosi Madikizela, leier van die DA in die Wes-Kaap gesê. Die hofaansoek kom nadat die DA aanklagte van omkopery en korrupsie teen haar aanhangig gemaak het. Sy word ook van wangedrag beskuldig. Die korrupsiebeweringe hou verband met ŉ beweerde voorval waar De Lille glo in 2012 omkoopgeld van R5 miljoen geëis het van Vanderbijlpark-sakeman Anthony Foul. Sy wou glo omkoopgeld hê in ruil vir haar steun dat Foul se maatskappy brandblussers aan Kaapstad se informele nedersettings kan verskaf. De Lille ontken hierdie bewerings en sê die beskuldigings is net nóg ŉ poging om haar naam te beswadder. Die mosie van wantroue sal na verwagting Donderdag om 10:00 by die raadskamer by die Burgersentrum in Kaapstad aangehoor word.